Крушевац
Крушевац () е град в Поморавието, Централна Сърбия. Градът е административен център на Расинския окръг и на едноименната община, която обхваща 101 населени места. Има население от 75 256 души, а общината – около 140 000. Крушевац заема площ от 854 км².

История 
През 1387 г. Крушевац е столица на владенията на княз Лазар. Престолен град е и по време на управлението на сина му, Стефан Лазаревич. До, и през османското владичество, населението на града е от български произход. В Анонимния препис на Паисиевата история, публикуван от Марин Дринов, Крушевац (упоменат като град Круша), заедно с Фетил ислям (Кладово), се споменават като най-западни части на Северна България. В преписа, датиран около 1806 г., градовете в България са дадени в четири области (Мизия, Тракия, Македония и Дардания). Круша фигурира като последен, най-западен град на Тракия. Посърбването на Крушевац започва след включването на града в Сърбия през 1833 г. Стефан Веркович в две свои писма от 1878 и 1879 г., адресирани до руските власти (публикувани от Иван Шишманов), изрично отбелязва, че населението в областта говори български, а не сръбски език.

При избухването на Балканската война двама души от Крушевац са доброволци в Македоно-одринското опълчение.

Църквата Лазарица 

В народната славянска митология Видо (виж свети Вит) означава върховно всемогъщо същество. В народните традиции в някои части на Източна Сърбия и България, Видовден се отбелязва като денят на Косовската битка от 1389 година. През 1892 година Сръбската православна църква утвърждава 15 юни (28 юни нов стил), Видовден за народен празник, а после обявява княз Лазар за светец. Денят на свети Вид е най-значимият празник за Крушевац и е дълбоко ценен от жителите на града. На този ден в Косовската битка умира княз Лазар, борец срещу османската агресия, славен в някои райони на Източна Сърбия, редом със Света Троица. На Видовден всяка година, в църквата Лазарица, се състои помен в памет на мъчениците от Косовската битка. Видовден се празнува и в западните части на България, тъй като в армията срещу турците на Косово поле са участвали и голям брой българи. Гражданите на Крушевац тачат княз Лазар, тъй като се счита, че той основава града и го прави своя столица.

Спорт 
Градът има футболен отбор на име „ФК Напредък“.

Личности 
  Стоян Протич (1857 – 1923), сръбски политик
  Ат. Х. Димитрович (1886 – ?), македоно-одрински опълченец, Свиленска чета
  Вучко Живков (1882 – ?), македоно-одрински опълченец, четата на Георги Мяхов
 Елена Димитриевич (1862 – 1945), сръбска писателка

Побратимени градове 
  Пистоя, Италия (1966)
  Трогир, Хърватия (1972)
  Травник, Босна и Херцеговина (1972)
  Корфу, Гърция (1985)
  Сентендре, Унгария (1990)
  Кирят Гат, Израел (1990)
  Ръмнику Вълча, Румъния (2003)

Градове партньори 
  Волгоград, Русия (1999)
  Стара Загора, България (2000)
  Рязан, Русия (2000)
  Жалец, Словения (2006)
  Биелина, Босна и Херцеговина (2006)

Външни препратки 
 Официален сайт на Община Крушевац

Бележки